《閒中读书次第》
宋代·高斯得

紫阳礼编甫尽卷，亟偿通典平生愿。
增损温公鉴目成，要把二生书贯穿。
夜灯览彻六一文，眉出钜集思重见。
七书卷帙二千余，加我三年当阅遍。
尔来两目渐眵昏，一一手钞宁敢倦。
固知衰颓力不胜，其奈嗜好顽难变。
又恐贪多或溺心，闭阖时烧香一篆。

作者简介：宋邛州蒲江人，字不妄。高稼子。理宗绍定二年进士。李心传修四朝史，辟为史馆校阅，分修光、宁二帝纪。因言事，忤宰相史嵩之，出为外官。淳祐六年复以论史嵩之事被排出外。历福建路计度转运副使，为宰相丁大全之党诬劾，夺职降官，大全罢，事始得白。恭帝德祐元年累官至参知政事，为宰相留梦炎乘间罢去。有《诗肤说》、《耻堂文集》等。